रामनगर दे मिडल स्कूल च, जेका अजकल हायर स्कैडरी स्कूल (10+2) ऐ, दाखल होनै पर इन्दा नां ‘पन्तु’ थमां ओम प्रकाश शर्मा होई गेआ। इत्थुआं पंञमी पास करनै परैन्त इन्दा सरबन्ध श्री रघुनाथ संस्कृत महाविद्यालय जम्मू कन्नैं जुड़ेआ। अञै प्राग्य दी परीक्षा दी त्यारी करार्दे हे जे इक होर त्रट्ट पेई ते इन्दे पिता श्री मुकुन्दराम होरैं बी इन्दै छा सदा-सदा लेई मूंह् मोड़ी लेआ। एह दुर्घटना मन 1954 ई. च घटी जिसलै विकल हुन्दी बरेस मसां पन्द्रां ब’रे ही। एह बरेस बच्चैं दी खेढनै-खानै, तांघां सजानै दी ते माऊ-बव्बै कन्नै स्हेई पछान करनै दी होन्दी। खैर, अत्थरूं पूंझदै-पूंझदै इनें प्राग्य पास कित्ती ते अम्बरसर श्री कृश्ण यतीश्‍वर पाठशाला च इस लालचै दाखला लैत्ता जे इत्थैं ‘विशारद’ दी परीक्षा दऊं ब’रैं दी बजाς इक ब’रै च गै पास होई जन्दी ही। 1956 ई. च विशारद पास कित्ती। इस समैं च गै इन्दी सेह्‌त बड़ी ढिल्ली होई गेई। मान्दगी बल्लैं-बल्लै खासी गै बधी गेई ते जम्मू चैस्ट डिज़ीज़िज़ हस्पताल च दाखला लैत्ता। उनें दिनैं एह् अपना लेखन कम्म हिन्दी च पुनाई चुके दे हे।